เรื่องร้องเรียน: พบปัญหา มลพิษทางน้ำ ในคลองเสือน้อย มีน้ำเน่าเสียมาก สีดำคล้ำ ส่งกลิ่นเหม็นรุนแรง ลอยไปทั่ว จนแสบโพรงจมูก ลอยไปทั่วบริเวณ เปิดหน้าต่างบ้านไม่ได้ เพราะชาวบ้านหายใจลำบาก เด็กเล็กมีอาการสำลัก ภูมิแพ้อากาศ สร้างความอันตรายต่อผู้อยู่อาศัยในแนวคลอง ส่งผลเสียต่อทางเดินหายใจ เสียสุขภาพร่างกายและเสียสุขภาพจิตใจอย่างมาก  ในพื้นที่คลอง มีขยะจำนวนมาก มีสภาพตื้นเขิน ทำให้ประสิทธิภาพการรองรับน้ำ การระบายน้ำลดน้อยลง เกิดเป็นพิษ ทำให้เกิดความเสียหายต่อคุณภาพน้ำ ระบบนิเวศ รวมทั้งก่อให้เกิดอันตรายอย่างสูง ต่อสิ่งมีชีวิต ต่อสิ่งแวดล้อม และต่อประชาชนริมคลอง ชาวบ้านเดือนร้อนกันทั่วหน้า   นอกจากนี้ยังเป็น แหล่งเพาะพันธุ์ของแมลงวัน แมลงสาบ จำนวนมหาศาล เป็นพาหะนำโรคระบาดหลายชนิดสู่ชาวบ้าน และแหล่งเพาะพันธุ์ยุงลายขนาดกว้างใหญ่ เนื่องจากน้ำในคลองเน่าเสียอย่างหนัก ทำให้ชาวบ้านทุกคนหวาดกลัว โรคไข้เลือดออกเพราะถูกยุงกัดกัน จึงอยากให้ท่านเร่งแก้ไขอย่างเร็วที่สุด
การดำเนินการของเจ้าหน้าที่: จากเรื่องร้องเรียนดังกล่าว สำนักการระบายน้ำ สำนักงานจัดการคุณภาพน้ำ โดยโรงควบคุมคุณภาพน้ำจตุจักร ได้ลงพื้นที่ตรวจสอบบริเวณดังกล่าว โดยสอบถามผู้ที่พักอาศัยอยู่ริมคลองเสือน้อย แจ้งว่าน้ำในคลองมีกลิ่นเหม็นบางช่วงเวลา เช่น กรณีที่มีฝนตกและระดับน้ำต่ำ และน้ำไม่มีการไหลเวียนและจากการตรวจวัดค่าออกซิเจนละลายน้ำ มีปริมาณ 0.06 มิลลิกรัม/ลิตร ซึ่งมีปริมาณต่ำมาก อาจทำให้น้ำเน่าเสียและมีกลิ่นเหม็นได้ ทั้งนี้ เพื่อเป็นการแก้ไขปัญหาเบื้องต้น สำนักงานจัดการคุณภาพน้ำ ได้ประสานสำนักงานระบบควบคุมน้ำ ทำการถ่ายเทน้ำเข้าคลองเสือน้อย เพื่อแก้ไขปัญหาน้ำเน่าเสียเรียบร้อยแล้ว ขอขอบคุณในการแจ้งปัญหาให้ทราบและขออภัยในความไม่สะดวกค่ะ
ความเห็นของผู้แจ้ง: จนท. ทำงานดี มีความรับผิดชอบ ดีมาก ครับ
พื้นที่: แขวงลาดพร้าว เขตลาดพร้าว กรุงเทพมหานคร